User:Kishor palash

পাড়ার মোড়ের চায়ের দোকান। দোকানির পকেটে গান বাজছে ‘আমার ভাঙা তরী ছেঁড়া পাল, চলবে আর কত কাল, ভাবি শুধু একা বসিয়া, রে দয়াল…’ গানটা শেষ হতেই চায়ের কাপটা রেখে এক যুবক বললেন, ‘ভাই গানটা আবার চালান আর আমারে এক কাপ চা দেন।’ আবারো গানটি বাজান দোকানি। গান শেষে যুবক গানটি নিতে চান। কিন্তু দোকানি গানটি দিতে চান না। কারণ তিনি তার মোবাইলের মেমোরি কার্ডে টাকা দিয়ে পছন্দের গানটি নিয়েছেন। তাই তিনি বিনা টাকায় গান দেবেন না। এ তো গেল একটি ঘটনা। এমন হাজারও ঘটনা আছে গানটি নিয়ে। রিকশাচালকের শার্টের পকেট, বিপণি বিতানের মাইকে, চায়ের দোকান, বাস, লঞ্চ এবং ফ্ল্যাট বাড়িতে কান পাতলেই শোনা যায় গানটি। বলা যায় সাম্প্রতিক সময়ে সবচেয়ে জনপ্রিয় গান এটি। গানটির গায়ক কিশোর পলাশ বলেন, ‘আমার কিছু বলার নেই। মানুষই এখন সব বলবে এবং বলছে। গান গাওয়ার সময় এত কিছু ভাবিনি। আর এখনও ভাবি না। মানুষের জন্য গাই। তারা আমার গান গ্রহণ করেছেন, এজন্য সকলের কাছে আমি কৃতজ্ঞ।’ জনপ্রিয় এই গানের অন্তরালের গল্পটা কী? গল্পটা যেন তার মুখস্ত। কিশোর বলেন, ‘কলেজ জীবনের প্রথম দিকে রানা শেখের সঙ্গে পরিচয় হয় আমার। এরপর তার সঙ্গে বন্ধুত্ব গড়ে ওঠে। ও আমার গানের বন্ধু। তার মুখে একদিন গানটি শুনে মুগ্ধ হই। সেই থেকে গানটি গাইতে থাকি বন্ধুদের আড্ডায়, বিভিন্ন অনুষ্ঠানে। রানা শেখকে বলেছিলাম, যদি কোনোদিন অ্যালবাম করি গানটি আমি রাখবো। সেই থেকে সাত বছর ধরে লালন করেছি গানটি। অবশেষে গানটি সবার কাছে পৌঁছাতে পেরেছি।’ তবে গানটি নিয়ে একটি কষ্টের জায়গাও আছে এই তরুণ নাগরিক বাউলের। সে কথা শোনা যাক তার মুখেই, ‘গানটি যে আমারই গাওয়া তা অনেকেই জানে না। ফলে অনেক নতুন শিল্পী বা রিয়েলিটি শোতে আমার গানটি পরিবেশন করলেও শিল্পী-গীতিকারের নাম উল্লেখ করা হয় না। আমার কাজের মূল্যায়ন হলো কি হলো তা নিয়ে দুশ্চিন্তা নেই। কিন্তু সঠিক তথ্যটা সবারই জানা দরকার।’ গান পাগল কিশোর পলাশের খাওয়া-দাওয়া, ঘুম সবই যেন গানকে ঘিরে। গ্রামীণ সুর ও কথায় শহরের গান করেন তিনি। বাউলিয়ানা ভাবটা তাই আছে তার জীবনযাপনেও। আর থাকবেই বা না কেন? বাবা আশরাফ আলী একজন বাউল সাধক। বাবাই তার প্রথম সংগীত গুরু। বাবার কাছেই পরিচিত হন বাংলা গানের সঙ্গে। তখন থেকেই মনে গেঁথে যায় সুর তাল লয়। বাবা সরকারি চাকরিজীবী। তাই দেশের বিভিন্ন জেলায় ঘুরে বেড়াতে হয়েছে তাকে। সংগীতের তালিম নিয়েছেন শিল্পকলা একাডেমী, বুলবুল ললিতকলা একাডেমীসহ বেশ কয়েকটি প্রতিষ্ঠানে।

তবে বর্তমানে সংগীতে গুরু ও পথপ্রদর্শক মনে করেন কণ্ঠশিল্পী ও সংগীত পরিচালক এফ. এ সুমনকে। কৃতজ্ঞতার সুরে পলাশ বলেন, ‘শ্রোতারা এখন আমার গান শুনছে। মানুষের কাছে গান নিয়ে হাজির হতে পারার পেছনে আমাকে সবচেয়ে বেশি উঃসাহ দিয়েছেন ও সহযোগিতা করেছেন এফ.এ সুমন। তার সহায়তার জন্যই শিল্পী হতে পেরেছি।’ লোকগান নিয়েই শুরু থেকে কাজ করছেন কিশোর পলাশ। আগামীতেও তিনি বাংলার আদি গানের ধারাটা বজায় রাখতে চান সংগীতচর্চার মাধ্যমে। তাই সবসময় খুঁজে বেড়ান মাটির গান, মাটির সুর। যে গান সববয়সী সবশ্রেণীর মানুষের মন ছুঁয়ে যাবে, তাতেই নিবেদিত থাকতে চান তিনি। তবে প্রচলিত সস্তা গান নিয়ে নয়। ২০১২ সালে গানের দল সন্ন্যাসী গঠন করেন কিশোর। এ পর্যন্ত দলটির আয়োজনে দুটি অ্যালব্যাম প্রকাশ হয়েছে। এফ.এ সুমনের সংগীত পরিচালনায় প্রথম অ্যালব্যাম ‘একজোড়া’ সংগীতা থেকে বাজারে এসে। গত বছর একই সঙ্গীত পরিচালকের তত্ত্বাবধানে অগ্নিবীনার বাজারে আনে ‘জয়গুরু’ অ্যালবামটি। শুধু মঞ্চ আর অ্যালবামেই নয়, চলচ্চিত্র, টিভি নাটক আর বিজ্ঞাপনের জন্যও গেয়েছেন কিশোর পলাশ। শাহীন মাহমুদের চিত্রনাট্য ও এফ. কিউ পিটারের পরিচালনায় ধারাবাহিক নাটক ‘ভাঙা তরী’ এবং হাসিবুর রেজা কল্লোলের রচনা ও সুজন বড়ুয়ার পরিচালনায় ‘সংসূত্র’ ধারাবাহিক নাটকের শীর্ষসঙ্গীতসহ ১০টি নাটকের গান তার গাওয়া। অন্যদিকে আকিব পারভেজ ও মাশরুর পারভেজের পরিচালনায় ‘অদৃশ্য শত্রু’, নাঈম তালুকদারের ‘অন্যপথ’ এবং রাশিদ পলাশের ‘নাইওর’ ছবিগুলোতে গান গেয়েছেন তিনি। গানকেই পেশা হিসেবে নিয়েছেন পলাশ। এ বিষয়ে তিনি বলেন, ‘এ ছাড়া তো আর কিছু করতে পারবো না। গান করে জীবন চালানো একটু কষ্ট। তবুও কিছু করার নেই। গান ছাড়া আর কিছু করার আমার উপায় নাই। গানই আমার প্রাণ।’